په آزربایجان کې د اردوغان لخوا ویل شوی شعر ولې جنجالي شو؟
د ترکیې جمهور رئیس په آزربایجان کې یو شعر ولوست چې پکې د ارس سیند په دواړو غاړو کې د ازري ژبې ویونکو تر منځ د فاصلې په هکله شکایت شوی. 
ایراني چارواکو اندیښنه ښودلې چې ښایي دا شعر په ایران کې د آزري اقلیتونو په منځ کې د بیلتون غوښتنې اور ته لمن ووهي. آزري اقلیتونه د ایران د آزربایجان په ولایت کې ژوند کوي چې د آزربایجان او ارمنستان سره نږدې پروت دی. د ترکیې د جمهور رئیس د شعر ویلو نه وروسته د ایران د بهرنیو چارو وزیر محمد جواد ظریف په ټویټر کې غبرګون وښود. ښاغلي ظریف په ټویټر کې ولیکل، " جمهور رئیس اردوغان ته دا ندي ویل شوي چې څه چې هغه په باکو کې ناسم وویل د ارس په شمال کې د ایران د خاورې نه په زور د بیلو شویو سیمو په هکله و". د اسنا دولتي خبري اژانس هم ویلي چې دا شعر د بیلتون غوښتونکو یو سمبول دی. پدې شعر کې ځینې بیتونه د ارس سیند په هکله دي او د سیند په دواړو خواوو کې د ازري ژبې ویونکو تر منځ د فاصلې په هکله شکایت پکې شوی. ایران د ښاغلي اردوغان د دې کار په ځواب کې په تهران کې د ترکیې سفیر وروغوښت او د هغه د شعر ویل یې "لاس وهنه او د نه منلو وړ څرګندونې وبللې". د ایران د دې اقدام په غبرګون کې ترکیې په انقرې کې د ایران سفر احظار کړ او د هغوي ادعا یې بې بنسټه وبلله. خو ترکیې یوازې د ایران د سفیر په احظار کولو بسنه ونه کړله او نن د شنبې په ورځ د جمهوري ریاست د اړیکو د څانګې مشر فخرالدین التون په یوې اعلامیې کې ولیکل، " مونږ د شعر لوستلو په غبرګون کې زمونږ د جمهور رئیس او هیواد په خلاف د خوا بدوونکو ټکو کارول غندو". ښاغلي التون همدارنګه په اعلامیې کې ویلي چې د شعر معنی په قصدي توګه بل ډول تعبیر شویده.